CELEX: 32022R0156
Language: sk
Date: 2022-02-04 00:00:00
Title: Vykonávacie nariadenie Rady (EÚ) 2022/156 zo 4. februára 2022, ktorým sa vykonáva článok 12 ods. 2 nariadenia (EÚ) 2017/1770 o reštriktívnych opatreniach vzhľadom na situáciu v Mali

4.2.2022   
               
               
                  SK
               
               
                  Úradný vestník Európskej únie
               
               
                  LI 25/1
               
            
         VYKONÁVACIE NARIADENIE RADY (EÚ) 2022/156
         zo 4. februára 2022,
         ktorým sa vykonáva článok 12 ods. 2 nariadenia (EÚ) 2017/1770 o reštriktívnych opatreniach vzhľadom na situáciu v Mali
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2017/1770 z 28. septembra 2017 o reštriktívnych opatreniach vzhľadom na situáciu v Mali (1), a najmä na jeho článok 12 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 28. septembra 2017 prijala nariadenie (EÚ) 2017/1770.
                  
               
                     (2)
                  
                  
                     Rada 13. decembra 2021 prijala nariadenie (EÚ) 2021/2201 na vykonanie rozhodnutia (SZBP) 2021/2208 (2), ktorým sa vytvoril nový rámec, ktorý umožňuje prijať reštriktívne opatrenia voči jednotlivcom a subjektom zodpovedným za ohrozovanie mieru, bezpečnosti alebo stability Mali alebo za marenie alebo podkopávanie úspešného dokončenia politickej transformácie Mali.
                  
               
                     (3)
                  
                  
                     Ako sa rozhodlo na zasadnutí Hospodárskeho spoločenstva západoafrických štátov (ECOWAS) 15. septembra 2020 a ako sa stanovilo v charte o prechodnom období, malijské prechodné orgány mali uskutočniť politickú transformáciu a odovzdanie moci zvoleným civilným orgánom v rámci 18-mesačného prechodného obdobia. V rámci tohto obdobia mali zorganizovať slobodné a spravodlivé prezidentské a parlamentné voľby naplánované na 27. februára 2022 spolu s regionálnymi a miestnymi voľbami a prípadným ústavným referendom.
                  
               
                     (4)
                  
                  
                     Malijské prechodné orgány 8. januára 2022 predložili úradu ECOWAS nový harmonogram, v ktorom sa konanie prezidentských volieb plánuje na koniec decembra 2025, čím sa predlžuje trvanie prechodného obdobia na celkovo päť a pol roka, čo je v rozpore s dohodou dosiahnutou so spoločenstvom ECOWAS 15. septembra 2020 a záväzkom vyplývajúcim z charty o prechodnom období. Úrad ECOWAS s poľutovaním konštatoval, že prechodné orgány v Mali nepodnikli pred 27. februárom 2022 potrebné kroky na usporiadanie prezidentských volieb, čo je v rozpore s dohodou dosiahnutou s úradom ECOWAS 15. septembra 2020 a záväzkom vyplývajúcim z charty o prechodnom období. Úrad ECOWAS vyjadril hlboké poľutovanie nad zjavným a očividným nedostatkom politickej vôle zo strany prechodných orgánov, ktorý viedol k tomu, že sa pri prípravách volieb nedosiahol žiadny hmatateľný pokrok, a to napriek ochote spoločenstva ECOWAS a všetkých regionálnych a medzinárodných partnerov podporovať Mali v tomto procese. Pokiaľ ide o závery zhromaždenia „Assises National de la Refondation“ (ANR) z 13. decembra 2021, ktoré viedli k prijatiu revidovaného harmonogramu pre voľby, úrad ECOWAS poznamenal, že na týchto zhromaždeniach ANR sa nezúčastnili dôležité zainteresované strany, čo je prejavom nedostatku konsenzu vnútroštátnych zainteresovaných strán v súvislosti s navrhovaným harmonogramom. Vzhľadom na uvedené skutočnosti sa úrad ECOWAS 9. januára 2022 rozhodol zachovať pôvodné sankcie, ktoré už boli uložené voči Mali a dočasným orgánom 7. novembra 2021, a uložilo ďalšie hospodárske a finančné sankcie.
                  
               
                     (5)
                  
                  
                     Vzhľadom na pretrvávajúcu vážnosť situácie v Mali by sa na zoznam fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedený v prílohe Ia k nariadeniu (EÚ) 2017/1770 malo zaradiť päť osôb.
                  
               
                     (6)
                  
                  
                     Príloha Ia k nariadeniu (EÚ) 2017/1770 by sa preto mala zodpovedajúcim spôsobom zmeniť.
                  
               PRIJALA TOTO NARIADENIE:
         
            Článok 1
            Príloha Ia k nariadeniu (EÚ) 2017/1770 sa mení tak, ako sa uvádza v prílohe k tomuto nariadeniu.
         
         
            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. februára 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Ú. v. EÚ L 251, 29.9.2017, s. 1.
         
            (2)  Rozhodnutie Rady (SZBP) 2021/2208 z 13. decembra 2021, ktorým sa mení rozhodnutie (SZBP) 2017/1775 o reštriktívnych opatreniach s ohľadom na situáciu v Mali (Ú. v. EÚ L 446, 14.12.2021, s. 44).
      
      
         
            PRÍLOHA
            V prílohe Ia k nariadeniu (EÚ) 2017/1770 sa do oddielu „Zoznam fyzických alebo právnických osôb, subjektov a orgánov podľa článku 2b“ vkladajú tieto záznamy:
            
               
                            
                        
                        
                           Priezvisko a meno
                        
                        
                           Identifikačné údaje
                        
                        
                           Odôvodnenie
                        
                        
                           Dátum zaradenia na zoznam
                        
                     
                           „1.
                        
                        
                           DIAW, Malick
                        
                        
                           Miesto narodenia: Ségou
                           Dátum narodenia: 2. decembra 1979
                           Štátna príslušnosť: Mali
                           Číslo cestovného pasu: B0722922 platný do 13. 8. 2018
                           Pohlavie: muž
                           Pozícia: predseda Prechodnej národnej rady (prechodný zákonodarný orgán), plukovník
                           Adresa: Koulouba – Présidence de la République. 00223 BAMAKO
                        
                        
                           Malick Diaw je kľúčovým členom užšieho kruhu plukovníka Assimiho Goïtu. Ako náčelník štábu tretieho vojenského regiónu Kati bol jedným z podnecovateľov a lídrov prevratu z 18. augusta 2020 po boku plukovník-majora Ismaëla Waguého, plukovníka Assimiho Goïtu, plukovníka Sadia Camaru a plukovníka Modiba Koného.
                           Môže byť preto považovaný za priamo zodpovedného za činnosti alebo politiky, ktoré ohrozujú mier, bezpečnosť a stabilitu Mali.
                           Ako predseda Prechodnej národnej prechodnej rady (CNT) od decembra 2020 je tiež kľúčovým aktérom v súvislosti s transformáciou.
                           CNT nedosiahla žiadny významný pokrok, pokiaľ ide o ciele zakotvené v charte o prechodnom období z 1. októbra 2020, ktoré sa mali splniť do 18 mesiacov, ako to dokazuje neschválenie návrhu volebného zákona zo strany CNT. To prispieva k odďaľovaniu organizácie volieb, a tým aj úspešného dokončenia politickej transformácie Mali.
                           Spoločenstvo ECOWAS prijalo v novembri 2021 individuálne sankcie proti prechodným orgánom (vrátane Malicka Diawa) za odďaľovanie konania volieb a ukončenia prechodného obdobia.
                           Malick Diaw tak priamo prispieva k mareniu a podkopávaniu úspešného dokončenia politickej transformácie Mali.
                        
                        
                           4.2.2022
                        
                     
                           2.
                        
                        
                           WAGUÉ, Ismaël
                        
                        
                           Miesto narodenia: Bamako
                           Dátum narodenia: 2. 3. 1975
                           Štátna príslušnosť: Mali
                           Číslo cestovného pasu: diplomatický pas AA0193660 platný do 15. 2. 2023
                           Pohlavie: muž
                           Pozícia: minister pre zmierenie, plukovníkmajor
                           Adresa: Koulouba – Présidence de la République. 00223 BAMAKO
                        
                        
                           Plukovníkmajor Ismaël Wagué je kľúčovým členom okruhu osôb blízkych plukovníkovi Assimimu Goïtovi a bol jedným z hlavných aktérov zodpovedných za prevrat v auguste 2020 spolu s plukovníkom Goïtom, plukovníkom Sadiom Camarom, plukovníkom Modibom Koném a Malickom Diawom.
                           Ismaël Wagué 19. augusta 2020 oznámil, že armáda prevzala moc, a potom sa stal hovorcom Národného výboru pre spásu ľudu (CNSP).
                           Ismaël Wagué sa preto považuje za priamo zodpovedného za činnosti, ktoré ohrozujú mier, bezpečnosť a stabilitu Mali.
                           Ako minister pre zmierenie v prechodnej vláde od októbra 2020 je zodpovedný za vykonávanie Dohody o mieri a zmierení v Mali. Svojím vyhlásením v októbri 2021 prispel k zablokovaniu monitorovacieho výboru Dohody o mieri a zmierení v Mali (Comité de suivi de l’accord – CSA), a tým aj vykonávaniu dohody podľa článku 2 charty o prechodnom období.
                           Spoločenstvo ECOWAS prijalo v novembri 2021 individuálne sankcie proti prechodným orgánom (vrátane Ismaëla Waguého) za odďaľovanie konania volieb a ukončenia prechodného obdobia.
                           Ismaël Wagué je tak zodpovedný za činnosti, ktoré ohrozujú mier, bezpečnosť a stabilitu Mali, ako aj za marenie a podkopávanie úspešného dokončenia politickej transformácie Mali.
                        
                        
                           4.2.2022
                        
                     
                           3.
                        
                        
                           MAÏGA, Choguel
                        
                        
                           Miesto narodenia: Tabango, Gao, Mali
                           Dátum narodenia: 31. decembra 1958
                           Štátna príslušnosť: Mali
                           Číslo cestovného pasu: diplomatický pas č. DA0004473, vydaný v Mali, vydané schengenské vízum
                           Pohlavie: muž
                           Pozícia: predseda vlády
                           Adresa: Koulouba – Présidence de la République. 00223 BAMAKO
                        
                        
                           Choguel Maïga vedie ako predseda vlády od júna 2021 prechodnú vládu Mali vytvorenú po prevrate z 24. mája 2021.
                           V rozpore s harmonogramom pre reformy a voľby, ktorý sa v súlade s chartou o prechodnom období pôvodne dohodol so spoločenstvom ECOWAS, v júni 2021 oznámil uskutočnenie „Národných zhromaždení pre obnovu“ (Assises nationales de la refondation – ANR) ako prípravného procesu pre reformy a ako predpokladu organizácie volieb naplánovaných na 27. februára 2022.
                           Ako sám Choguel Maïga oznámil, zhromaždenia ANR boli potom niekoľkokrát odložené, a tým aj voľby. Keď sa napokon v decembri 2021 zhromaždenia ANR konali, viaceré zainteresované strany ich bojkotovali. Na základe konečných odporúčaní zo zhromaždení ANR predložila prechodná vláda nový harmonogram, v ktorom sa stanovuje usporiadanie prezidentských volieb v decembri 2025, čím sa umožní, aby prechodné orgány ostali pri moci dlhšie ako 5 rokov.
                           Spoločenstvo ECOWAS prijalo v novembri 2021 individuálne sankcie voči prechodným orgánom (vrátane predsedu vlády Maïgu) za odďaľovanie konania volieb a ukončenia prechodného obdobia. Spoločenstvo ECOWAS zdôraznilo, že prechodné orgány použili potrebu vykonať reformy ako zámienku na odôvodnenie predĺženia prechodného obdobia a na udržanie si moci bez demokratických volieb.
                           Choguel Maïga je ako predseda vlády priamo zodpovedný za odloženie volieb stanovených v charte o prechodnom období, a teda marí a podkopáva úspešné dokončenie politickej transformácie Mali, a to najmä tým, že marí a podkopáva konanie volieb a odovzdanie moci zvoleným orgánom.
                        
                        
                           4.2.2022
                        
                     
                           4.
                        
                        
                           MAÏGA, Ibrahim Ikassa
                        
                        
                           Miesto narodenia: Tondibi, región Gao, Mali
                           Dátum narodenia: 5. 2. 1971
                           Štátna príslušnosť: Mali
                           Číslo cestovného pasu: Diplomatický pas vydalo Mali
                           Pohlavie: muž
                           Pozícia: minister pre obnovu
                           Adresa: Koulouba – Présidence de la République. 00223 BAMAKO
                        
                        
                           Ibrahim Ikassa Maïga je členom strategického výboru M5-RFP (Mouvement du 5 juin-Rassemblement des forces patriotiques), ktorý zohrával kľúčovú úlohu pri zvrhnutí prezidenta Keitu.
                           Ako minister pre obnovu od júna 2021 bol Ibrahim Ikassa Maïga poverený plánovaním zhromaždení ANR, ktoré oznámil predseda vlády Choguel Maïga.
                           V rozpore s harmonogramom pre reformy a voľby, ktorý sa v súlade s chartou o prechodnom období pôvodne dohodol so spoločenstvom ECOWAS, prechodná vláda zhromaždenia ANR oznámila ako prípravný proces pre reformy a ako predpoklad organizácie volieb naplánovaných na 27. februára 2022.
                           Ako oznámil Choguel Maïga, zhromaždenia ANR boli potom niekoľkokrát odložené, a tým aj voľby. Keď sa napokon v decembri 2021 zhromaždenia ANR konali, viaceré zainteresované strany ich bojkotovali. Na základe konečných odporúčaní zo zhromaždení ANR predložila prechodná vláda nový harmonogram, v ktorom sa stanovuje usporiadanie prezidentských volieb v decembri 2025, čím sa umožní, aby prechodné orgány ostali pri moci dlhšie ako 5 rokov.
                           Spoločenstvo ECOWAS prijalo v novembri 2021 individuálne sankcie voči prechodným orgánom (vrátane Ibrahima Ikassu Maïgu) za odďaľovanie konania volieb a ukončenia prechodného obdobia. Spoločenstvo ECOWAS zdôraznilo, že prechodné orgány použili potrebu vykonať reformy ako zámienku na odôvodnenie predĺženia prechodného obdobia a na udržanie si moci bez demokratických volieb.
                           Ibrahim Ikassa Maïga ako minister pre obnovu marí a podkopáva úspešné dokončenie politickej transformácie Mali, a to najmä tým, že marí a podkopáva konanie volieb a odovzdanie moci zvoleným orgánom.
                        
                        
                           4.2.2022
                        
                     
                           5.
                        
                        
                           DIARRA, Adama Ben
                           alias Ben Le Cerveau
                        
                        
                           Miesto narodenia: Kati, Mali
                           Štátna príslušnosť: Mali
                           Číslo cestovného pasu: diplomatický pas vydalo Mali, vydané schengenské vízum
                           Pohlavie: muž
                           Pozícia: člen Prechodnej národnej rady (prechodný zákonodarný orgán)
                           Adresa: Koulouba – Présidence de la République. 00223 BAMAKO
                        
                        
                           Adama Ben Diarra, známy ako Camarade Ben Le Cerveau, je jedným z mladých vodcov hnutia M5-RFP (Mouvement du 5 Juin-Rassemblement des Forces patriotiques), ktoré zohralo kľúčovú úlohu pri zvrhnutí prezidenta Keitu. Adama Ben Diarra je tiež vodcom Yéréwolo, hlavnej organizácie podporujúcej prechodné orgány, a od 3. decembra 2021 členom Prechodnej národnej rady (CNT).
                           CNT nedosiahla žiadny významný pokrok, pokiaľ ide o ciele zakotvené v charte o prechodnom období z 1. októbra 2020, ktoré sa mali splniť do 18 mesiacov, ako to dokazuje neschválenie návrhu volebného zákona zo strany CNT. To prispieva k odďaľovaniu organizácie volieb, a tým aj úspešného dokončenia politickej transformácie Mali.
                           Adama Ben Diarra aktívne obhajuje a podporuje predĺženie prechodného obdobia počas politických zhromaždení a na sociálnych sieťach, pričom uvádza, že päťročné predĺženie prechodného obdobia, o ktorom rozhodli prechodné orgány v nadväznosti na zhromaždenia ANR, bolo vrúcnym želaním malijského ľudu.
                           V rozpore s harmonogramom pre reformy a voľby, ktorý sa v súlade s chartou o prechodnom období pôvodne dohodol so spoločenstvom ECOWAS, prechodná vláda tieto zhromaždenia ANR oznámila ako prípravný proces pre reformy a ako predpoklad organizácie volieb naplánovaných na 27. februára 2022.
                        
                        
                           4.2.2022“
                        
                     
                            
                        
                        
                            
                        
                        
                            
                        
                        
                           Ako oznámil Choguel Maïga, zhromaždenia ANR boli potom niekoľkokrát odložené, a tým aj voľby. Keď sa napokon v decembri 2021 zhromaždenia ANR konali, viaceré zainteresované strany ich bojkotovali. Na základe konečných odporúčaní zo zhromaždení ANR predložila prechodná vláda nový harmonogram, v ktorom sa stanovuje usporiadanie prezidentských volieb v decembri 2025, čím sa umožní, aby prechodné orgány ostali pri moci dlhšie ako 5 rokov.
                           Spoločenstvo ECOWAS prijalo v novembri 2021 individuálne sankcie voči prechodným orgánom (vrátane Adamu Bena Diarru) za odďaľovanie konania volieb a ukončenia prechodného obdobia. Spoločenstvo ECOWAS zdôraznilo, že prechodné orgány použili potrebu vykonať reformy ako zámienku na odôvodnenie predĺženia prechodného obdobia a na udržanie si moci bez demokratických volieb.
                           Adama Ben Diarra tak marí a podkopáva úspešné dokončenie politickej transformácie Mali, a to najmä tým, že marí a podkopáva konanie volieb a odovzdanie moci zvoleným orgánom.